ད་ཕན་གྱི་ཉམས་མྱོང་དང༌།ལྷག་པར་ཤེས་ཡོན་སྲིད་བྱུས་འདི་ཉིད་བཙན་བྱོལ་བོད་མིའི་སློབ་གྲྭ་ཁག་གཞན་ལ་ལག་བསྟར་རྒྱ་སྐྱེད་བྱས་དང་བྱེད་བཞིན་པའི་དགོས་མཁོ་དང༌།ཡང་སྒོས་ཤེས་ཡོན་སྲིད་བྱུས་ཀྱི་དོན་ཚན་དགུ་པའི་དང་པོར་གཞི་རིམ་གོང་མ་བར་གྱི་སློབ་ཚན་དང་ལས་རིམ་གྱི་ནང་དོན་རྣམས་ཤེས་ཡོན་གྱི་སྲིད་བྱུས་གཞི་བཟུང་གོ་རིམ་དང་འབྲེལ་བ་མཐར་ཆགས་སུ་འགོད་སྒྲིག་གང་ཐུབ་དགོས་རྒྱུ།དེའི་ཆེད་དུ་གཅིག་གྱུར་གྱི་སློབ་འཁྲིད་རྩ་འཛིན་ལས་རིམ་བཟོ་འགོད་ཚོགས་ཆུང་ཞིག་ཆེད་འཛུགས་བྱ་རྒྱུ་ཞེས་གསལ་བ་བཞིན་ཕྱི་ལོ་༢༠༠༦ཟླ་༩ཚེས་༤ཉིན་བོད་གཞུང་ཤེས་རིག་ལས་ཁུངས་ནས་ཚོགས་མི་བརྒྱད་ལས་གྲུབ་པའི་ཚོགས་ཆུང་ཆེད་འཛུགས་བསྐྱངས་ཏེ།ཕྱི་ལོ་༢༠༠༧ཟླ་༥ཚེས་༡༥ཉིན་ཚོགས་ཆུང་གིས་གཏན་འབེབས་གྲུབ་པའི་རགས་ཟིན་ཤེས་ལས་སུ་ཕུལ་འབྱོར་བྱུང་བར་ཐུགས་ཞིབ་ཀྱིས་དཔལ་ལྡན་བཀའ་ཤག་ལ་གཏན་འབེབས་ཡོང་བའི་རྒྱབ་གཉེར་ཞུས།ཕྱི་ལོ་༢༠༠༨ཟླ་༤ཚེས་༣ཉིན་དཔལ་ལྡན་བཀའ་ཤག་ནས་མཐའ་མའི་གཏན་འབེབས་སྩལ་འཕྲལ།ཤེས་རིག་ལས་ཁུངས་ནས་བཙན་བྱོལ་བོད་མིའི་གཞི་རིམ་ཤེས་ཡོན་སྲིད་བྱུས་ཀྱི་དགོངས་དོན་བཞིན་སྔོན་འགྲོ་དང་གཞི་རིམ་འོག་མའི་བསླབ་གཞིའི་རྩ་འཛིན་ཞེས་པའི་སྲིད་བྱུས་ཀྱི་ཆ་ལག་གལ་ཆེན་འདི་ཉིད་ཡོངས་ཁྱབ་དྲིལ་བསྒྲགས་དང་འབྲེལ།བཙན་བྱོལ་བོད་མིའི་གཏན་ཉིན་སློབ་གྲྭ་ཡོངས་རྫོགས་ཁྲོད་ལག་བསྟར་དགོས་པའི་བཀོད་ཁྱབ་གནང༌།བསླབ་གཞིའི་རྩ་འཛིན་འདི་ཉིད་ཀྱི་ཁ་ཕྱོགས་དང་གཞི་རྩའི་ལྟ་གྲུབ་གཤམ་གསལ།